**Tisztelt Elnök Úr! Polgármester Úr! Tisztelt Sportszerető Közönség!**

Erkölcs, Erő, Egyetértés. A Ferencvárosi Torna Club jelmondatában szereplő hívószavak immár 120 éve érzékletesen foglalják össze a sport lényegét, a sportszerűség alapelveit.

A FTC megalakításának gondolata egy Mester utcai fiatalokból álló csapat ötlete volt. A szervezést Weisz István és Gabrovitz Kornél vállalta, akik sorra nyerték meg az ügynek régi barátaikat és a lehetséges támogatókat.

A magyar sport hivatalos lapja a Sport-Világ először 1899. április 23-án írta le az egyesület nevét, de az alakuló közgyűlést csak május 3-án rendezték.

Vajda Károly korelnök lelkesítő szavakkal jelezte, hogy „*a Ferenczváros már rég szükségét érzi egy oly egyletnek, mely a nemesebb sportokat kultiválja”.*

A Ferencvárosi Torna Club első elnöke az a Springer Ferenc ügyvéd és országgyűlési képviselő lett, aki minden befolyását latba vetve, hittel és szakértelemmel vezette diadalra a magyar sporttörténet legismertebb és legsikeresebb kezdeményezését. Habár eltelt több, mint száz év, nevét ma is tisztelettel ejti ki a sportszerető közönség, az elkötelezett fradistáknak még ma is ő a tiszteletbeli „Elnök úr”.

Springer hathatós közbenjárása révén sikerült hat évre egy méretes telket szerezni a fővárostól a Soroksári úton, amelyet sportpályává alakítottak. Az első hivatalos bajnoki meccset 1901-ben játszották le.

Egy 1899-es statisztika szerint Magyarországon akkoriban ötezren sportoltak rendszeresen. Jellemzően a tehetős polgárság körében voltak népszerűek a különböző sporttevékenységek. Nekik volt idejük és pénzük eme úri passzióknak hódolni. Ám a századfordulón változás történt. A labdarúgás egyre erősödő népszerűsége egy évtizeden belül megsokszorozta a sport híveit, s mint oly sokszor a magyar történelem során, a budapesti ifjúság ebben is fontos szerepet játszott.

„*Az emberiség legnagyobb öröme a labda*”- mondta egykoron Karinthy Ferenc. Kicsik és nagyok önfeledten játszanak vele. A sokféle labdajáték közül a legnépszerűbb a labdarúgás, amelynél nemcsak a játékosok örülnek a játéknak, hanem azok is, akik nézik azt.

1911. február 12 – én, az Üllői úti pálya avatóján Krúdy Gyula is részt vett. Az új pályán az első gól szerzője Schlosser Imre volt. Krúdy így tudósított Bárczy István főpolgármester kezdőrúgásáról:

*„Bárczyt, a népszerűt magam is láttam, amikor az újonnan megnyíló futballpályán személyesen rúgja az első labdát, de nem olyan sikeresen, mint a leggörbébb lábú csatár*.”- itt az író feltehetően a legendás Schlosser Imrére, alias Slózira gondolt.

A példa is mutatja, hogy a Fradi elválaszthatatlan része történelmünknek. A Ferencváros nem csak egy sportklub, fradistának lenni egy végtelenül összetartó, közösséget formáló életérzés, egy különös, szívből jövő kötődés, ami a sporttól függetlenül is beívódott az emberek tudatába. Vannak dolgok, amikre joggal mondják: csak az érti meg, aki átélte. Ilyen vérbeli fradistának lenni is. Csak az érti meg ezt az érzést, aki megéli, akinek a vérében van, hogy ő fradista.

Annak idején is a Fradi volt a családja szinte minden népszerű labdarúgónak és a legelszántabb szurkolóknak is.

A nagy - nagy Fradi közösség tagjának lenni mindig is meghatározó, a mindennapi életet is befolyásoló élmény volt. Egy igazi fradista, ha akar sem tud érzelmeiben megváltozni.

A Ferencvárosi Torna Club megalakulása óta ezer szállal kötődik a ferencvárosiakhoz, a fővárosiakhoz, de az országhoz is, az egyesület gazdag múltja pedig elválaszthatatlan Budapest történetétől.

**Tisztelt Meghívottak!**

Egy ünnep, egy évforduló alkalmat ad arra, hogy megemlékezzünk a nagy elődökről, a jelen hőseiről és a jövő reménységeiről.

Néhány kiragadott példa a 120 év legemlékezetesebb eseményeiről.

Emlékezzünk bátran!

1. A már említett alapításról, ősi pályaépítésekről már tettem említést, a focisták címerét 1928 – ban Miltiadesz Manno tervezte. A Fradi első hivatalos bajnoki gólját az akkor 17 éves Borbás Gáspár szerezte. Első bajnoki pontját a Műegyetem elleni döntetlennel érte el. Az első győzelem dátuma pedig 1901. június 16., a Budapesti S.C. ellen (5 – 1). Első bajnoki címre 1903 – ig kellett várni.

1926/27 fényes szezon volt, az első profi bajnokság idénye, ahol a Fradi lett a bajnok – 7 pont előnnyel – és ’27 -ben még a kupát is begyűjtötte.

1929 – ben, Dél – amerikai túrán az FTC 3 – 2 – re legyőzte az uruguayi válogatottat.

Az 1931/32 – es szezonban az FTC 100% - os teljesítménnyel nyerte a bajnokságot. Ez a bravúr azóta sem sikerült senkinek. Ez a korszak az ú.n. T- betűs csatársor korszaka (Táncos, Takács, Turai, Toldi) / és: Kohut.

1931 – és 48 között játszott az FTC történetének legeredményesebb futballistája, dr. Sárosi György.

1948 – ban a Tatabánya ellen a Fradi játszotta az 1000. magyar bajnoki mérkőzést. Az idény végén, az alapítás 50. évfordulóján is sikerült bajnokságot nyerni, akkor szerezte Deák a 30 mérkőzésen az 59 gólt.

Az ’50 – es éveket több okból kihagyom az emlékezésből.

A ’60- as években 4 bajnokság az eredmény, ezt a korszakot alapvetően az Albert – Varga Zoltán duó káprázatos csillogása fémjelzi. Albert Flórián 1967 – ben – eddig is egyetlen magyarként – elnyerte az Aranylabdát, amit nevetséges módon, belpolitikai okokból csak 1968 májusában vehetett át.

1. A ’70-es éveket a Dalnoki Jenő vezette Nyilasi - Ebedli nevével jellemezhető korszaknak nevezhetjük, egy bajnoksággal, és 4 kupagyőzelemmel.

A ’80 – as évek jól kezdődött, bajnoksággal, és Nyilasi Tibor ezüstcipőjével. ’92 – ben, ’95 – ben ismét bajnokság, majd bajnokok ligája főtáblája. 1996 – ban az évtized harmadik bajnoksága.

2001, 2004 – ben bajnokság, 2011 fekete év, Albert Flórián nem várt halála. 2014 stadionavatás, 2016 – ban, és most napokkal ezelőtt újra bajnokság, immár a 30.

És akkor – ha 120 év – említsünk már örökké élő neveket, a teljesség igénye nélkül: Borbás Gáspár, Schlosser Imre, Kohut Vilmos, Lázár Gyula, Sárosi dr., Takács II. József, Kocsis Sándor, Czibor Zoltán, Budai L., Deák F., Gyetvai László, Henni Géza, Kubala L., Lakat dr, Kispéter Mihály, Rudas F., Mészáros József, Dékány dr., Dalnoki Jenő, Mátrai S., Novák D., Albert F., Fenyvesi M., Friedmanszky Z., Orosz Pál, Rákosi Gyula, Juhász I. a feledhetetlen Varga Z., Szűcs L., Brankovits, Nyilasi T., Ebedli Z., Bálint L., Szőke I., Bánki Dodó, Rab T., Szokolai, Géci, Zsiborás, Lipcsei P., Lisztes Krisztián, Gera Zoltán és az örökös tiszteletbeli Grosics Gyula.

Említsük név szerint a Fradi néhány olyan legendaszámba menő edzőjét is, szintén nem a teljesség igényével, mint: Csanádi Ferenc, Dalnoki Jenő, Lakat dr, Mészáros József, Novák Dezső, Nyilasi T., Tátrai Sándor, vagy Varga Zoltán, és köszöntsük a bajnoksággal beköszönő új edzőt, Szergej Rebrovot. Jó érzéssel emlékeztetek arra, hogy a Fradi futballistái közül Rudas F. bácsi, Kocsis S., Czibor Z., Albert F., Varga Z., Fenyvesi Máté, valamint a post festa le is igazolt Gorsics Gy., az Aranycsapat kapusa mind Budapest díszpolgárai. (2010 után).

1968-ban a riói Maracana-stadionban a világválogatottban Brazília ellen négy magyar sportoló is pályára lépett, közülük hárman, Albert Flórián, Novák Dezső, és Szűcs Lajos a Ferencvárost képviselték.

A közelmúltban két ferencvárosi sportoló is beléphetett a kétszázszoros válogatottak klubjába. A kézilabdázó Kökény Bea és a vízilabdázó Kósz Zoltán egyaránt vezéregyéniségei voltak nemzeti együtteseinknek, mindketten méltán tartoztak sportáguk nemzetközi szinten is elismert versenyzői közé.

Az FTC sportolói – 2018-ig - összesen 29 olimpiai, 39 világbajnoki és 69 Európa-bajnoki címet gyűjtöttek magyar színekben. Ki ne emlékezne Magyar Zoltán olimpiai aranyat érő lólengés gyakorlatára, Albert Flórán góljaira, Varga Zoltán zseniális megoldásaira, Nyilasi Tibor technikás, elegáns játékára, Gyarmati Dezső és Dr. Kárpáti György parádés akcióira, vagy a kézilabdás lányok bravúrjaira?

A Ferencváros büszkélkedhet a legtöbb magyar bajnoki címmel.

Magyar rekordernek számít a férfi jégkorong csapat, amely 26 bajnoki címével és 14 Magyar Kupa-győzelmével messze a többi egyesület előtt jár. A férfi vízilabdázók 22 magyar bajnoki cím és 18 kupagyőzelem mellett ma ismét a világban is komoly tényezők. Európában meghatározó a női kézilabda-csapat. Kiemelkednek a világbajnokok sorát felvonultató tekézők is, akik 3 Világkupát és 6 Európa-kupát is nyertek.

És még egyszer ismételjük át!

A labdarúgók idén a harmincadik bajnoki címet is megszerezték, így a játékosok mezén a Ferencváros címere fölött már három csillag ragyoghat. 23 hazai kupagyőzelem, 6 szuperkupa, 2 ligakupa, 2 középeurópai kupa, és 1965 – ben VVK győzelem. A legtöbb gólt ferencvárosi színekben Sárosi dr. szerezte, 351 találattal.

Az egyéni sportágak közül világ legjobbjai között jegyzett versenyzőket és bajnokokat adott a birkózás, a torna, a kajak-kenu, az ökölvívás, az úszás és az asztalitenisz.

A világon elsők között alakult meg az FTC szervezett szurkolótábora, a legendás B-közép, tagjai 1928-tól buzdítja a labdarúgókat. A magyarországi klubok közül a Fradi elsőként vállalt szerepet a társadalmi felelősségvállalás terén és elsők között alapított Fair Play-díjat, hogy sportszerűségből példát mutasson minden magyar embernek. A Ferencvárosnak valószínűleg lényegesen több szurkolója van, mint az összes többi fővárosi futballklubnak együttvéve, de országosan feltehetőleg igaz az összes többi első vonalbeli klubra együttvéve is. Mindig is az ország legnépszerűbb csapata volt.

**Tisztelt Jelenlévők!**

120 év történéseit rendszerezni nagy munka, kivételes szakértelmet és lelkesedést kíván.

A 9. kerület Önkormányzata és a Ferencvárosi Torna Club vezetése Budapest 17 közterületén nagyszabású szabadtéri fotókiállítást rendezett, ahol 785 felvétel mutatja be az FTC történetét.

A jó fotográfia közel engedi nézőjét az eseményekhez. Megörökíti azt a lényeges pillanatot, amikor eldől egy mérkőzés, egy viadal sorsa. Megmutatja a küzdelmet, ábrázolja a szereplők jellemét, bemutat egy korszakot.

A többszáz kiváló fotót végignézve kirajzolódik egy értékekre és teljesítményekre épülő világ, a sport világa. A gazdag történeti dokumentáció is bemutatja, hogy a Ferencváros táborában megalakulása óta kiváló sportolók, sportszakemberek, tudósítók, sportorvosok, gyúrók, szurkolók, sportdiplomaták dolgoztak és dolgoznak a megérdemelt eredményekért.

A munka folytatódik. Az évszázados történetben általában sikeres, olykor kevésbé sikeres időszakok követték egymást, de egy dologban minden időben biztosak lehetünk: A Fradi szívre mindig szükség lesz.

Ma, ezen az ünnepi eseményen hálás szívvel emlékezünk a 120 évvel ezelőtt nagyot álmodó Mester utcai nebulókra és pártfogóikra. Köszönet kitartásukért és sportszeretetükért, köszönet a sportolóknak, a lelkes és szakavatott vezetőknek és a befolyásos mentoroknak. Nélkülük ma talán nem, vagy nem ilyen sikereket felmutatva létezne a legendás Ferencvárosi Torna Club. Ha pedig fotó kiállítás, akkor krónika is, ha krónika, úgy Nagy Béla is, a Fradi közszeretetnek örvendő, csupaszív krónikása, akinek emléke előtt kötelességünk tisztelegni.

Köszönet a 9. kerület polgármesterének, Bácskai Jánosnak és Kubatov Gábornak az FTC elnökének a fotókiállítás megszervezéséért.

Ősfradistaként szeretnék külön köszönetet mondani Kubatov Gábornak, Orosz Pálnak, és valamennyi munkatársuknak, hogy a Fradi talán újra a régi úton halad.